  Туспуктэм: Майя Бывальцева Наталия Сильвестрова 16-тӥ куартолэзе Кез но Красногорск ёросъёсын тылобурдо грипп потон кышкытлыко интыосысь гурт тылобурдоосты но продукциез (сӥль, пузъёс) быдтон понна басьтыны кутскозы. Ужрадэз элькун кивалтэтлэн пуктэтэзъя ортчытозы. Со сярысь элькунысь ветеринарияя управленилэн пресс-службаез ивортӥз. Красногорск ёросын 8 часысен, Кез ёросын 16 часысен ветлыны кутскозы Озьы ик гурт тылобурдоосты басьтон но быдтон ужрадъёс Глазкарын, Ижкарын но Дэри ёросын (Выль Чультэм гуртын но Пероггуртын) мыно. Тодэ вайытом, тылобурдо гриппез нырысь ик Глазкарын пусйизы. 5-тӥ куартолэзе карысь тыметын бырем тылобурдоосты шедьтӥзы шуыса ивортӥзы. 6-тӥ куартолэзе висёнэз Ижкарын шараязы. 11-тӥ куартолэзе гриппез Кез ёросысь, 12-тӥ куартолэзе Красногорск ёросысь шедьтэм сярысь ивортӥзы. Удмуртиысь тылобурдо вордон фабрикаосын кышкытлыклэсь утиськон ужрадъёсты кужмоято. Тегъёс: тылобурдогрипп висён Красногорск Кез Удмуртия  